  Анжелика Тихонова корреспондент <p>Удмуртиысь тодмо удмурт гожъясьлэн Геннадий Красильниковлэн Ижкарысь музей-квартираезлы 30 ар тырмонэз пусйизы. Ужрадэ ивортодэтъя «Удмуртия» агентстволэн корреспондентэз но вуылӥз.</p> <p>Геннадий Дмитриевичлэн музей-квартираяз трос гинэ тодосчиос, мер ужчиос, гожъясьлэн творчествоеныз но улон сюресэныз тунсыкъяськисьёс люкаськизы. Пӧлазы Удмуртиысь Кун Кенешысь тодосъя, дышетонъя, лулчеберетъя но егитъёсын ужан политикая ялан ужась комиссилэн тӧроез, «Удмурт кенеш» огазеяськонлэн тӧроез Татьяна Ишматова, Кузебай Герд нимо йӧскалык музейлэн кивалтӥсез Александр Волков, суредась Пётр Ёлкин, тодосчиос Светлана Арекеева, Татьяна Зайцева, Александр Шкляев но мукетъёсыз вал.</p> <p><img title="Геннадий Крас" class="block_dynamic_editor1 dbe_id_67623" src="/upload/resize_cache/dynamicblockeditors/d48/150_16_1/d48b838a1c7bedbdfa7973026bffb4cc.png"  /> </p> <p>Котырес лыдпуслы луыса музей-квартиралы трос гинэ кузьымъёс лэсьтӥзы. Кылсярысь, Удмуртиысь Йӧскалык музейлэн кивалтӥсез телевизор, выль пуконъёс кузьмаз. Нош ваньмызлэсь бадӟым кузьым луиз – Максим Горький нимо ураме учкись вывеска.</p> <p><img title="Вывеска ми понна туэ тужгес но бадӟым кузьым..." class="block_dynamic_editor4 dbe_id_67615" src="/upload/resize_cache/dynamicblockeditors/49e/150_16_1/49ef58799050fc765c46583b07116a09.png"  />   <br /> </p> <p>Пумиськонэ люкаськемъёс Геннадий Красильниковез, солэсь ужъёссэ, квартираяз музей усьтон вакытэз тодазы вайизы. 1984-1995 аръёсы Удмуртиысь лулчеберетъя министерствоен кивалтэм Анэтта Сидорова музей-квартираез кылдытон аръёсы гожъяськисьёслэн огазеяськонэнызы матысь кусыпъёс возьыса ужамзы сярысь мадиз. </p> <p><img title="Ӝытазе ми Самсонов Семён Александровичен мынам..." class="block_dynamic_editor4 dbe_id_67616" src="/upload/resize_cache/dynamicblockeditors/49e/150_16_1/49ef58799050fc765c46583b07116a09.png"  />   <br /> </p> <p>Озьы ке но, ужзы пӧрмиз. Карлэн кивалтэтэз юрттэт сётӥз. Семьялы куинь квартира висъязы. Анэтта Сидоровалэн кылъёсызъя, соос но та ужлы туж шумпотэмын вал.</p> <p><img title="Нимаз улыны кутскизы Геннадий Дмитриевичлэн..." class="block_dynamic_editor4 dbe_id_67617" src="/upload/resize_cache/dynamicblockeditors/49e/150_16_1/49ef58799050fc765c46583b07116a09.png"  />   <br /> </p> <p>Квартираез басьтэм бере, отын музей усьтон бордын ужаны кутскизы. Со вакыт сярысь музейын нырысетӥ экспозициез дасясь но нырысетӥ экскурсиез ортчытӥсь Раиса Мартынова вераз.</p> <p><img title="Гурезь экспонатъёс вайизы. Кивалтӥсьмы Тамара..." class="block_dynamic_editor4 dbe_id_67618" src="/upload/resize_cache/dynamicblockeditors/49e/150_16_1/49ef58799050fc765c46583b07116a09.png"  />   <br /> </p> <p>30 ар ӵоже музей бордын трос гинэ дано адямиос тыршизы. Ваньзы соос ас пытьызэс кельтӥзы.</p> <p><img title="Кызьы веразы ини татын трос ужасьёс ужамын..." class="block_dynamic_editor4 dbe_id_67619" src="/upload/resize_cache/dynamicblockeditors/49e/150_16_1/49ef58799050fc765c46583b07116a09.png"  />   <br /> </p> <p>Берло кык ар ӵоже ини Геннадий Красильниковлэн музей-квартираеныз кылосбур тодосъя кандидат Мария Ившина кивалтэ. Ужъюртысь ӧнерчиос ужазы пӧртэм амалъёсты куто. Калыкез бордазы кыскыны тыршо, Геннадий Красильниковлэн творчествоеныз тодмато.</p> <p><img title="Пӧртэм-пӧртэм адямиосты ӧтиськом...." class="block_dynamic_editor4 dbe_id_67620" src="/upload/resize_cache/dynamicblockeditors/49e/150_16_1/49ef58799050fc765c46583b07116a09.png"  />   <br /> </p> <p>Ужрадэ вань люкаськемъёсты но нимысьтыз музей-квартираын тыршисьёсты котырес лыдпусэнызы Татьяна Ишматова но ӟечкылаз. </p> <p><img title="Мон сюлмысьтым ӟечкыласько асьмемыз элькунамы..." class="block_dynamic_editor4 dbe_id_67621" src="/upload/resize_cache/dynamicblockeditors/49e/150_16_1/49ef58799050fc765c46583b07116a09.png"  />   <br /> </p> <p>Ӝыт туж лякыт ортчиз. Ӟечкыланъёс но тодэ ваёнъёс вискын люкаськемъёслы Удмуртиысь операя но балетъя театрысь артистка Екатерина Фомичёва но аккордеонистка Елена Ковалёва капчи мылкыд кузьмазы. Музейын ортчем ужрадъёсысь туспуктэмъёсты возьматӥзы. Нош ужрад бере вань мылкыд карисьёс музей-квартираысь экспозициосын тодматскизы но перепечен кунояськизы. </p> <p>Тодэ вайытом, азьвылгес <a href="https://udmurt.media/udm/news/kultura-i-turizm/38845/" target="_blank" >вераськизы</a> вал Геннадий Красильниковлэн вань ужъёсыныз бичет поттыны малпанъёс вань шуыса. </p> Тегъёс: Лулчеберет Ижкар Музей Удмуртия удмуртъёс Мерлык гожъясьёс Красильников  